**MOCIÓ DE XXXXXX (posar nom d’entitat registrada al municipi) I LA COORDINADORA D’ONG SOLIDÀRIES DE COMARQUES GIRONINES EN SUPORT AL POBLE PALESTÍ**

**EXPOSICIÓ DE MOTIUS**

Des de la matinada del dissabte 7 d’octubre estem sent testimonis de l'enèsima escalada en el conflicte que es porta desenvolupant des de fa 75 anys a Palestina i que rau en l’ocupació militar israeliana als territoris palestins i els abusos comesos durant dècades per l’estat israelià i el seu règim d’apartheid contra la població palestina: assassinats sumaris, empresonaments, demolició de llars i infraestructures palestines, limitació de la llibertat de moviment, etc. Unes violacions dels drets humans, polítics i socials que han comptat amb el beneplàcit de la majoria de la comunitat internacional.

L’atac de Hamàs ha estat respost de manera asimètrica per l’estat d’Israel, i després d’un mes d’atacs contra objectius civils, els bombardejos de l’exèrcit israelià estan deixant xifres esfereïdores: més d'11.000 morts (molts dels quals nadons), 25.000 ferits, més de 200.000 habitatges destruïts, i prop d’un milió i mig de persones desplaçades que, amb els passos fronterers tancats, no poden fugir i són les víctimes innocents d’aquesta situació. Cal tenir present que l'atac directe sobre objectius civils, més d’inadmissible i reprovable, és considerat un crim de guerra pel dret internacional. Els atacs a infants i nadons, les escoles, els hospitals, el personal humanitari/sanitari, els campaments de refugiats no poden ser objectius de cap guerra.

Com en tots els conflictes del món, la solució al conflicte entre l’Estat d’Israel i el poble palestí ha de venir per la via del diàleg i la negociació. Per a la seva part, el Consell de Seguretat de l’ONU ha cridat a israelians i palestins a restaurar l’alto el foc i a protegir la població civil en compliment del dret internacional.

La ciutadania de comarques gironines s’ha pronunciat, mostrant el rebuig a la guerra i donant suport al poble palestí amb concentracions a moltes viles i ciutats de la demarcació. En aquest sentit, els ajuntaments, com a les institucions més properes a la ciutadania han de posicionar-se també exigint l'alto el foc, el cessament de les hostilitats i l'entrada de subministraments i ajuda humanitària per la població civil de Gaza.

**ACORDS**

És per tot això que des de XXXX (posar nom entitat) i la Coordinadora d’ONG Solidàries, demanem al ple de l’Ajuntament l’aprovació dels següents ACORDS:

**PRIMER**.- Reiterar el seu compromís amb la defensa de tots els drets recollits a la Declaració Universal dels Drets Humans per a totes les persones.

**SEGON.-** Pressionar per l’obertura de corredors humanitaris perquè l’ajuda humanitària pugui arribar a la població afectada, i es garanteixi els subministraments elèctrics, d’aigua, aliments, equipaments i productes sanitaris arriben als residents a Gaza.

**TERCER.-** Posicionar-se institucionalment a favor de l’alto el foc, la resolució pacífica d’aquest conflicte i el suport al poble palestí i a la seva sobirania.

**QUART.-** Reclamar l’aplicació del dret internacional i el compliment de les resolucions de l'ONU referents al retorn dels refugiats palestins, la fi dels assentaments il·legals i la retirada de les tropes israelianes dels territoris ocupats.

A Girona(posar el nom del municipi), XXX de novembre de 2023.